Rana Blad - Rana Arbeiderparti ønsker løpende barnehageopptak: – Det er ikke lønnsomt for Ranasamfunnet at tilflyttere må vente i månedsvis
Rana Arbeiderparti ønsker løpende barnehageopptak: – Det er ikke lønnsomt for Ranasamfunnet at tilflyttere må vente i månedsvis
Publisert: 14. mai 2018, kl. 20:59
Sist oppdatert: 15. mai 2018, kl. 10:18
I en pressemelding skriver Rana Arbeiderparti at de vil fremme forslag om løpende opptak i kommunestyret.
Rana kommune oppfyller loven om full barnehagedekning. Likevel er det mange som må vente lenge på barnehageplass når permisjonstiden er omme. Kommunestyrerepresentant Turid Presteng Høgseth (Ap) fremmer nå forslag om å løse dette problemet.
– Det er ikke lønnsomt for Ranasamfunnet at tilflyttere må vente i månedsvis på barnehageplass og at foreldre ikke kommer seg i jobb når de ønsker det fordi det trengs en barnehageplass, sier Presteng Høgseth.
Nils Notler (Leder for Oppvekst og kultur) (Ap) er skuffet over manglende handlekraft fra den borgerlige regjeringen.
– Den rødgrønne regjeringen sørget for tidenes barnehagesatsing, med full barnehagedekning som resultat. Det var en revolusjon for familiene. Den eneste ambisjonen regjeringen har på barnehagefeltet er å la multinasjonale selskapet hente ut profitt fra barnehagene. Erna Solberg har hatt makten i fem år uten å gjøre noe for foreldre som får barn etter fristen for barnehageopptak, sier Notler.
Rana Arbeiderparti fremmer i førstkommende kommunestyremøte et forslag om at det skal etableres tilstrekkelig med barnehageplasser for et løpende opptak. Presteng Høgseth forventer at dette kan ta noe tid:
– Siden regjeringen har valgt å ikke finansiere en bedre barnehagedekning forventer jeg at det kan ta noe tid før vi klarer å etablere en ekstra kapasitet i Rana. Men vi må begynne den jobben nå. Det vil være bra for barna, for familiene, for likestillingen og for næringslivet, avslutter Presteng Høgseth, i pressemeldingen.